Diari Oficial de la Generalitat Valenciana


Sumari del DOGV 7974, del 07-02-2017 (2017/933)

ORDRE 3/2017, de 3 de febrer, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) dirigides a l'estalvi i l'eficiència energètica en el sector domèstic.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/02/03/3/dof/vci/html**

### Dades del document

Número de DOGV
:   7974

Data del DOGV
:   07-02-2017

Secció del DOGV
:   I. DISPOSICIONS GENERALS

Número del document
:   2017/933


Data del document
:   03-02-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 3/2017, de 3 de febrer, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) dirigides a l'estalvi i l'eficiència energètica en el sector domèstic. [2017/933]  
ÍNDEX  
Preàmbul  
Capítol I. Disposicions generals  
Article 1. Objecte  
Article 2. Modalitats d'ajuda  
Article 3. Convocatòria i procediment de concessió  
Article 4. Requisits generals dels beneficiaris  
Article 5. Tipologia d'actuacions i requisits dels projectes objecte d'ajuda  
Article 6. Quantia de les ajudes  
Capítol II. Sol·licitud i resolució de les ajudes  
Article 7. Sol·licituds  
Article 8. Ordenació i instrucció  
Article 9. Criteris d'atorgament de les ajudes  
Article 10. Comissió d'avaluació  
Article 11. Resolució de la convocatòria  
Article 12. Obligacions dels beneficiaris  
Article 13. Modificació de la subvenció i reintegrament de les ajudes concedides  
Article 14. Acumulació d'ajudes  
Article 15. Entitats col·laboradores  
Article 16. Subcontractació  
Capítol III. Justificació, pagament i control de les ajudes  
Article 17. Justificació de les ajudes  
Article 18. Pagament de les ajudes  
Article 19. Control i verificació  
Disposició addicional  
Única. No incidència econòmica  
Disposicions finals  
Primera. Desplegament i execució  
Segona. Entrada en vigor  
  
  
PREÀMBUL  
  
El principal objectiu que regeix la política energètica de la Generalitat és impulsar la transició cap a un nou model energètic que estiga basat en l'eficiència energètica, en l'aprofitament de les energies renovables, en les instal·lacions d'autoconsum energètic i en una logística de transport i mobilitat sostenible que minimitze l'impacte sobre el medi ambient.  
Aquest nou model energètic és fonamental per a la consecució del nou model productiu que s'impulsa des de la Generalitat, articulat sobre el principi de sostenibilitat social, productiva, ambiental i política.  
Per a escometre aquest fi es planteja un model energètic propi, coincident en la seua filosofia amb la política energètica comuna en els àmbits europeu i nacional, però específic quant als seus principis estratègics rectors, que es plasmen en un compromís ferm d'evolució cap a un sistema energètic sostenible, net, competitiu i just.  
Aquest model està orientat, a més, a aconseguir un subministrament energètic eficient i a preus competitius, aplicar criteris de respecte mediambiental i de diversificació energètica, tot això amb la promoció activa de la implantació de mesures d'estalvi i eficiència energètica.  
Tenint en compte l'objectiu de millora de l'eficiència energètica a la Comunitat Valenciana, la Generalitat posa en marxa les ajudes dirigides a l'estalvi i l'eficiència energètica en el sector domèstic amb què contribuir de manera eficaç a la disminució del consum energètic i d'emissions de CO2 en les nostres llars, mesura ja prevista en el Pla Estratègic de Subvencions de la Conselleria d'Economia Sostenible, Sectors Productius, Comerç i Treball 2016-2018, aprovat per Resolució de 6 de juny de 2016, del titular d'aquesta conselleria.  
Amb aquest tipus d'incentiu es fomenta l'estalvi energètic en el dit àmbit, la qual cosa comporta un estalvi significatiu en la factura energètica.  
Amb aquesta ordre, s'estableixen les bases per a la concessió d'ajudes per l'IVACE en el marc de l'estalvi i l'eficiència energètica en el sector domèstic de la Generalitat Valenciana, i es dóna compliment al que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
  
A aquestes bases de convocatòria, pel seu caràcter de subvenció, els és d'aplicació la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i -en els preceptes que siga aplicable- la Llei 38/2003, de 17 de novembre, general de subvencions i el Reial decret 887/2006, de 21 de juliol, pel qual s'aprova el Reglament de la llei general de subvencions.  
En el cas que les ajudes estiguen finançades per fons de la Unió Europea, caldrà ajustar-se a allò que s'ha disposat per la normativa comunitària sobre els procediments de concessió i control, així com sobre reintegraments i sancions; en aquest supòsit, serà aplicable el Reglament (UE) núm. 1303/2013, del Parlament Europeu, i del Consell de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006, del Consell.  
Als efectes d'allò que s'ha indicat en els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes previstes en aquestes bases no queden subjectes a l'obligació de notificació prèvia a la Comissió Europea, ja que no tenen tots els requisits de l'article 107.1 del Tractat de funcionament de la Unió Europea per a poder aplicar el principi d'incompatibilitat amb el mercat comú, concretament pel fet que van dirigides a persones físiques propietàries, usufructuàries o arrendatàries d'un habitatge situat a la Comunitat Valenciana, i l'activitat subvencionada consistent en la millora de l'eficiència energètica en el domicili no es tracta d'una activitat econòmica, raons per les quals aquestes ajudes no falsegen la competència.  
En el procés d'elaboració d'aquesta ordre, ha emés un informe l'Advocacia General de la Generalitat i la Intervenció Delegada, amb els tràmits d'audiència previs pertinents.  
Per tot això, i de conformitat amb el que disposa el mencionat article 165 de la Llei 1/2015, de 6 de febrer, de la Generalitat, i les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, per la disposició addicional setena de la Llei 12/1988, de 30 de desembre, de pressupostos de la Generalitat per a 1989 i per l'article 2 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, en concret pel que fa a l'àmbit de la tramitació de línies d'ajuda i al disseny i desenvolupament de mesures de finançament, i conformement amb el Consell Jurídic Consultiu de la Comunitat Valenciana,  
  
  
ORDENE  
  
CAPÍTOL I  
Disposicions generals  
  
Article 1. Objecte  
Aquesta ordre estableix les bases reguladores per a la concessió per l'Institut Valencià de Competitivitat Empresarial (d'ara en avant, IVACE) d'ajudes dirigides a la introducció de mesures de millora de l'eficiència energètica en els habitatges de la Comunitat Valenciana.  
  
Article 2. Modalitats d'ajuda  
Les ajudes es concediran amb la modalitat de subvenció.  
  
Article 3. Convocatòria i procediment de concessió  
1. El procediment de concessió d'aquestes ajudes es tramitarà en règim de concurrència competitiva, i l'únic criteri d'atorgament és el del moment de presentació de les sol·licituds corresponents, d'acord amb les raons especificades en l'article 9 d'aquesta ordre i d'acord amb el que estableix l'article 165.2.f), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el procediment s'iniciarà d'ofici per mitjà de convocatòria de la presidència de l'IVACE, entitat a la qual correspondrà la gestió.  
  
2. Les convocatòries contindran, almenys, el que preveu l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. El text íntegre de les convocatòries es remetrà a la Base de Dades Nacionals de Subvencions, i un extracte d'aquestes es publicarà en el Diari Oficial de la Generalitat Valenciana (DOGV).  
  
Article 4. Requisits generals dels beneficiaris  
1. Podrà acollir-se a aquestes ajudes qualsevol persona física propietària, arrendatària o usufructuària d'un habitatge situat a la Comunitat Valenciana, si bé les distintes convocatòries podran restringir els beneficiaris en atenció a la naturalesa de les actuacions susceptibles de suport. No podran acollir-se ni les persones jurídiques ni les comunitats de béns, les herències jacents ni altres entitats que, faltats de personalitat jurídica, constituïsquen un patrimoni separat o una unitat econòmica.  
  
2. No podran obtindre la condició de beneficiaris les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions.  
3. Les circumstàncies expressades en els apartats anteriors es podran acreditar per mitjà de declaració responsable, sense perjuí que puguen ser objecte de requeriment d'acreditació fefaent.  
  
Article 5. Tipologia d'actuacions i requisits dels projectes objecte d'ajuda  
1. Amb l'objectiu de reduir la demanda energètica en les llars de la Comunitat Valenciana, les actuacions susceptibles de suport en el marc de les convocatòries que s'aproven a l'empara d'aquesta ordre, seran actuacions de renovació d'equipament domèstic consumidor d'energia per un altre d'alta eficiència, i d'actuacions de reforma, rehabilitació i renovació de l'envolupant tèrmica dels habitatges i de substitució d'equipament consumidor d'energia per un altre d'alta eficiència d'acord amb les característiques tècniques que s'especifiquen en les respectives convocatòries.  
2. L'habitatge objecte d'ajuda haurà d'estar dins del territori de la Comunitat Valenciana. En cap cas seran objecte d'ajuda els immobles destinats a un ús diferent del d'habitatge.  
3. Les ajudes previstes contribuiran a finançar les despeses que estiguen directament relacionades amb el desenvolupament de les actuacions subvencionades.  
4. El cost subvencionable serà el cost dels equips, materials, instal·lació i muntatge, inclòs l'IVA.  
  
Article 6. Quantia de les ajudes  
1. La quantia de l'ajuda per a l'execució de les actuacions objecte de subvenció no podrà excedir el 30 % del cost subvencionable.  
2. L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada.  
  
CAPÍTOL II  
Sol·licitud i resolució de les ajudes  
  
Article 7. Sol·licituds  
1. La sol·licitud i la documentació annexa indicada en l'apartat 3 d'aquest article serà tramitada pel comerç o empresa instal·ladora adherida a la corresponent convocatòria d'ajudes d'estalvi i eficiència energètica en el sector domèstic, d'acord amb els models i terminis establits en aquesta, i es dirigirà a la Direcció General de l'IVACE.  
  
2. La tramitació del procediment serà telemàtica fins a la fase d'esmena de sol·licituds, per la qual cosa requerirà la presentació de sol·licituds, escrits i comunicacions davant del Registre Electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb què la Generalitat haja firmat el conveni oportú.  
  
3. El sol·licitant haurà d'aportar al comerç o empresa instal·ladora la següent documentació perquè aquella procedisca a la presentació telemàtica en IVACE:  
a) Sol·licitud degudament firmada de manera presencial pel sol·licitant i pel comerç o empresa instal·ladora.  
b) Dades d'identitat del sol·licitant.  
c) Documentació relativa al compliment de les obligacions tributàries davant de l'Administració i obligacions amb la Seguretat Social, llevat que haguera autoritzat l'IVACE per a la seua obtenció per mitjans telemàtics en l'imprés de sol·licitud; no obstant això, podrà exonerar-se la presentació d'aquesta documentació quan la normativa aplicable així ho permeta en funció de l'import que es percep d'ajuda.  
d) Declaració responsable del sol·licitant de no haver rebut altres ajudes en relació amb l'actuació subvencionada.  
e) Justificants de despesa i pagament de l'actuació duta a terme.  
f) Fotografies dels elements objecte d'ajuda abans i després de l'actuació.  
g) Documentació específica addicional que es determine en cada convocatòria.  
4. Quan la sol·licitud no tinga els requisits exigits, o no s'acompanye de la documentació que d'acord amb les bases o amb la convocatòria siga exigible, es requerirà el sol·licitant perquè en el termini de 10 dies hàbils des del següent al de la recepció del requeriment esmene la falta o acompanye els documents preceptius.  
5. La presentació de la sol·licitud portarà implícita l'acceptació de les bases, inclòs el que disposa la convocatòria respectiva.  
7. Així mateix, IVACE podrà requerir del sol·licitant en qualsevol moment qualssevol altres dades, documents i informes complementaris que resulten necessaris per a la resolució de l'expedient i per a la comprovació de l'actuació realitzada.  
8. Es delega en les persones que ostenten la direcció de l'àrea o si és el cas, departament o servei competent per a gestionar la convocatòria, la resolució de les incidències produïdes amb anterioritat a la concessió.  
  
  
Article 8. Ordenació i instrucció  
L'òrgan competent per a la instrucció del procediment serà la Unitat IVACE Energia, que podrà disposar d'entitats col·laboradores d'acord amb el que estableix l'article 15 d'aquesta ordre, i a través d'aquelles recepcionar la documentació requerida per a l'obtenció de l'ajuda, verificar que es compleixen els requisits per a poder ser tramitada, comprovar que el sol·licitant compleix els requisits establits en la convocatòria i emetre una preavaluació després de verificar el compliment i l'efectivitat de les condicions establides per a atorgar les subvencions, i es comprovaran per a això els justificants presentats.  
  
  
Article 9. Criteris d'atorgament de les ajudes  
De conformitat amb el que preveu l'article 165.2.f), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el criteri d'atorgament de les ajudes serà el del moment de presentació de les corresponents sol·licituds. Aquest criteri únic es justifica pel fet de tractar-se d'actuacions amb un objecte definit i tipificat consistent en la instal·lació d'elements de semblants característiques que compleixen els mateixos nivells d'eficiència energètica, de manera que l'objectiu d'eficiència energètica que persegueixen aquestes ajudes es garanteix en tot cas i no resulta eficaç ni rellevant aplicar altres criteris de comparació i ponderació de sol·licituds.  
  
Article 10. Comissió d'avaluació  
1. Una comissió d'avaluació serà la competent per a elevar a la presidència de l'IVACE la proposta de concessió d'ajudes.  
2. La dita comissió estarà composta per la persona que ocupe la Direcció General de l'IVACE, que assumirà la presidència de l'òrgan, per tres integrants de la Unitat IVACE Energia -un dels quals assumirà la secretaria de la comissió- i per un integrant de l'Àrea de Suport de l'IVACE, tots ells designats per la persona que ocupe la presidència de l'IVACE.  
En tot cas es procurarà que en la composició de la comissió es respecte el principi de paritat d'homes i dones, i la capacitació i competència adequades.  
En l'exercici de les seues competències la comissió podrà disposar de l'assistència tècnica que estime necessària.  
3. Així mateix, la comissió d'avaluació elaborarà una relació de les sol·licituds que es propose desestimar, i indicarà la causa de la denegació.  
4. A la comissió d'avaluació li seran aplicables les normes previstes per als òrgans col·legiats en la Llei 40/2015, d'1 d'octubre, de règim jurídic del sector públic.  
  
Article 11. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes convocades.  
2. El termini màxim per a resoldre i notificar la resolució serà de sis mesos comptadors des de la finalització del termini de presentació de les sol·licituds d'ajuda. Transcorregut el termini sense que s'haguera notificat resolució expressa, els sol·licitants entendran desestimades les seues sol·licituds per silenci administratiu, tot això sense perjuí de l'obligació de resoldre expressament que incumbeix l'Administració.  
3. La resolució motivada del procediment es notificarà als interessats i les ajudes concedides es publicaran en la Base de Dades Nacionals de Subvencions (BDNS) en compliment del que estableix la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari a què s'imputen, el beneficiari, la quantitat concedida i l'objectiu o la finalitat de l'ajuda. Així mateix, les ajudes concedides seran objecte de publicació en la pàgina web de l'IVACE.  
4. La resolució de concessió i/o denegació posarà fi a la via administrativa; es delega en la Direcció General de l'IVACE la resolució dels recursos de reposició.  
  
Article 12. Obligacions dels beneficiaris  
A més del que disposa l'article 14 de la Llei 38/2003, de 17 de novembre, seran obligacions dels beneficiaris:  
a) Realitzar i justificar l'activitat que fonamente la concessió de l'ajuda en el termini establit per a la presentació de sol·licituds i per mitjà de la presentació de la documentació prevista en l'article 7.3 d'aquestes bases reguladores.  
b) Els beneficiaris hauran de destinar els béns objecte de subvenció al fi concret per al qual es va concedir l'ajuda durant un mínim de dos anys. No obstant això, en el cas que l'ajuda estiga cofinançada per Fons Estructurals de la Unió Europea, hauran de respectar-se els terminis que la normativa comunitària exigisca.  
c) Conservar els documents justificatius de les despeses corresponents al projecte subvencionat.  
d) Actualitzar qualsevol documentació presentada que haguera patit alguna modificació.  
e) Respondre de la veracitat dels documents aportats i en general de la informació facilitada.  
f) Comunicar a l'IVACE les ajudes, les subvencions, els ingressos o els recursos públics o privats que hagueren obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables, quedarà sense efecte la ja concedida per l'IVACE, excepte renúncia expressa a la ja concedida per l'altra Administració.  
  
Article 13. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió i, en general, l'incompliment de les obligacions per part del beneficiari, podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta d'acord amb la regulació prevista en l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. Es delega en la persona titular de la direcció de l'IVACE competent per a la gestió d'aquestes ajudes, la resolució de les incidències que es produïsquen després de la concessió, sense que en cap cas puguen suposar una modificació de les quantitats concedides, en concret les referides a renúncies, canvi de beneficiari, o possibles pròrrogues; la resolució relativa a les possibles minoracions o de desistiment sense efectes de les subvencions concedides es delega en la Direcció General de l'IVACE.  
  
Article 14. Acumulació d'ajudes  
Les ajudes previstes en aquestes bases són incompatibles amb qualsevol altra ajuda pública, així com amb altres línies financeres regionals, nacionals o comunitàries finançades per Fons Estructurals o pel Fons Europeu Agrícola de Desenvolupament Rural (FEADER).  
A aquests efectes, els sol·licitants hauran de presentar una declaració responsable relativa a la no concessió d'altres ajudes.  
  
Article 15. Entitats col·laboradores  
1. L'IVACE podrà disposar d'entitats col·laboradores en els termes establits en els articles 12 i següents de la Llei 38/2003, de 17 de novembre, general de subvencions i en el seu Reglament aprovat per Reial decret 887/2006, de 21 de juliol, que l'auxilien en les tasques d'avaluació, verificació administrativa o in situ, o pagament.  
2. Les entitats col·laboradores hauran de complir els requisits exigits en la Llei 38/2003, de 17 de novembre, i hauran d'acreditar prèviament complir la solvència necessària per a poder exercir les tasques d'una manera eficaç, concretament de tindre experiència en les matèries objecte de col·laboració i de recursos personals i materials per a poder assumir-les.  
  
Article 16. Subcontractació  
L'activitat objecte de l'ajuda no podrà ser objecte de subcontractació.  
  
CAPÍTOL III  
Justificació, pagament i control de les ajudes  
  
Article 17. Justificació de les ajudes  
1. La justificació de les ajudes es realitzarà en el marc del que estableix la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i, si és el cas, segons el que estableix la normativa aplicable dels fons comunitaris de la Unió Europea en el cas que els projectes estigueren cofinançats pels esmentats fons.  
2. La justificació de l'ajuda es realitzarà per mitjà de la presentació de justificants de despesa i pagament, de fotografies de la instal·lació, i d'una altra documentació específica addicional que, si és el cas, es determine en cada convocatòria, presentada amb caràcter general a través del comerç o empresa instal·ladora en la fase de sol·licitud.  
3. Els pagaments només s'admetran si estan realitzats a través d'entitat financera, bé per mitjà de transferència bancària o xec nominatiu, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb la còpia de la transferència o del xec nominatiu. Queden exclosos els pagaments realitzats en efectiu o per mitjà d'ingrés en compte. En el cas que l'ordre de transferència o l'apunt de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari acompanyar una relació d'aquells degudament detallada en la qual apareguen el destinatari, la identificació del justificant de la despesa (el número de la factura o el concepte d'aquesta) i l'import pagat.  
No obstant això, podran admetre's formes més simplificades per a acreditar el pagament -el detall del qual estarà establit en la convocatòria- en el cas que aquesta no estiga finançada per fons comunitaris.  
4. Només es consideraran vàlids els justificants de pagament que estiguen referits al sol·licitant de l'ajuda.  
5. No s'acceptaran aquells documents de pagament que, fins i tot, estant d'acord amb els requisits formals assenyalats anteriorment, no permeten identificar clarament quines factures estan vinculades.  
6. El termini per a l'entrega de tota la documentació arreplegada en l'article 7, s'establirà en les respectives convocatòries i no serà inferior a 2 mesos des de l'inici del termini de presentació de sol·licituds.  
  
Article 18. Pagament de les ajudes  
L'IVACE procedirà al pagament de l'ajuda una vegada s'haja realitzat l'actuació a què estava destinada, i sempre que haja verificat el compliment de les obligacions exigibles al beneficiari.  
  
Article 19. Control i verificació  
1. De conformitat amb el que preveu l'article 169 de la Llei 1/2015, de 6 de febrer, tant els beneficiaris com els tercers relacionats amb l'objecte de l'ajuda, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per l'entitat col·laboradora en la convocatòria; de la mateixa manera se sotmetran a les actuacions de control dutes a terme per qualsevol òrgan de l'Administració central de l'Estat i de la Generalitat, o de la Unió Europea i els seus representants autoritzats, i es facilitarà en tot moment tota la informació que se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria adequada.  
2. Les accions previstes en les presents bases reguladores estaran sotmeses a les actuacions de control que s'incloguen en el corresponent pla que desenvolupe l'òrgan gestor de les ajudes. El control es realitzarà sobre la totalitat o una mostra de les ajudes concedides en cada convocatòria.  
El control administratiu es verificarà sobre el compliment dels requisits i de les obligacions específiques establides en les bases reguladores i la convocatòria corresponent, al llarg de tot el procediment.  
3. Al marge de la comprovació i el control a posteriori de les actuacions relatives a les accions subvencionades establides en les presents bases i d'aportació preceptiva pels beneficiaris per al pagament de les ajudes, hi haurà a més un control específic o de supervisió que podrà consistir en visites als domicilis en què s'haja practicat la instal·lació, o en qualsevol altre control que s'establisca respecte d'això.  
  
DISPOSICIÓ ADDICIONAL  
  
Única. No-incidència econòmica  
Aquesta ordre no té incidència pressupostària, ja que no comporta increment de despesa per a la seua posada en marxa i funcionament, sense perjuí de les possibles convocatòries que puguen resoldre's d'acord amb la consignació pressupostària que s'establisca en l'exercici corresponent.  
  
DISPOSICIONS FINALS  
  
Primera. Desplegament i execució  
La persona titular de la Direcció General de l'IVACE podrà dictar totes les instruccions de caràcter intern i organitzatiu que siguen necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 3 de febrer de 2017  
  
El conseller d'Economia Sostenible, Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI